LV Eiropas Savienības Oficiālais Vēstnesis C 94/18

Pieteikuma publikācija saskaņā ar 8. panta 2. punktu Padomes Regulā (EK) Nr. 509/2006 par lauksaimniecības produktiem un pārtikas produktiem kā garantētām tradicionālām īpatnībām

2010/C 94/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 509/2006 (1) 9. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

PIETEIKUMS GTĪ REĢISTRĀCIJAI

PADOMES REGULA (EK) Nr. 509/2006

“ŠPEKÁČKY” JEB “ŠPEKAČKY”

EK Nr.: SK-TSG-0007-0055-21.05.2007

1. Pieteikuma iesniedzējas grupas nosaukums un adrese:

Nosaukums: Český svaz zpracovatelů masa Adrese: Libušská 319 142 00 Praha 4 – Písnice ČESKÁ REPUBLIKA Tālr. +420 244092404 Fakss +420 244092405 E-pasts: reditel@cszm.cz

Nosaukums: Slovenský zväz spracovateľov mäsa Adrese: Kukučínova 22 831 03 Bratislava SLOVENSKO/SLOVAKIA Tālr. +421 255565162 Fakss +421 255565162 E-pasts: slovmaso@slovmaso.sk

2. Dalībvalsts vai trešā valsts:

Čehija

Slovākija

3. Produkta specifikācija:

3.1. Reģistrējamais(-ie) nosaukums(-i):

“Špekáčky” (CZ)

“Špekačky” (SK)

3.2. Vai nosaukums:

 ir specifisks pats par sevi izsaka lauksaimniecības produkta vai pārtikas produkta specifiskās iezīmes

Nosaukums Špekáčky/Špekačky izsaka lauksaimniecības vai pārtikas produkta specifiskās iezīmes, kuras veido speķa (špek) gabali, kas nevienmērīgi izkārtoti rupjākā saistmasā ar nelielām kolagēna daļiņām.

3.3. Vai ir lūgta nosaukuma rezervēšana atbilstīgi Regulas (EK) Nr. 509/2006 13. panta 2. punktam:

 Reģistrācija ar nosaukuma rezervēšanu Reģistrācija bez nosaukuma rezervēšanas

3.4. Produkta veids:

1.2. grupa. Gaļas produkti (vārīti, sālīti, kūpināti utt.)

3.5. Tā lauksaimniecības produkta vai pārtikas produkta apraksts, uz kuru attiecas nosaukums atbilstīgi 3.1. punktam:

Špekáčky/Špekačky ir termiski apstrādāts gaļas izstrādājums, kas pagatavots no nepārtrauktas vairākus metrus garas desas cūkas tievās zarnas apvalkā vai liellopu loka zarnu apvalkā, tas ir zeltaini brūnā krāsā.

Fizikālās īpašības

Nepārtraukta desa, kas ar auklu sadalīta atsevišķos gabaliņos, kuri sver no 65 līdz 85 g, to diametrs ir 4,0 līdz 4,6 cm un tie ir 8 līdz 9 cm gari.

Ķīmiskās īpašības

Muskuļu olbaltums : minimāli 6 % no masas Tauku saturs : maksimāli 45 % no masas Sāls saturs : maksimāli 2,5 % no masas

Organoleptiskās īpašības

Ārējais izskats un krāsa: izstrādājums gatavots no liellopu un cūkgaļas maisījuma dabīgā zarnu apvalkā, kas ar auklas pārsēju sadalīts gabaliņos. Izstrādājums ir zeltaini brūnā krāsā – pieļaujams arī tumšāks vai gaišāks tonis – , bet bez redzamiem dūmu izraisītiem plankumiem. Uz izstrādājuma virsmas var būt apžuvuši sulas pilieni un gaišākas zonas vietās, kur saskārušās atsevišķās desiņas. Virsma ir gluda vai nedaudz krokaina. Izstrādājumu nedrīkst klāt tauki vai želeja.

Griezuma vietas izskats un krāsa: griezumā izstrādājums ir bāli vai tumši sarkans, tajā nevienmērīgi izvietojušies speķa gabaliņi. Pieļaujami nelieli kolagēna graudiņi un tukšumi.

Garša un smarža: tikko nožāvētam izstrādājumam ir patīkama, mēreni sāļa garša, kas saistīta ar izmantotajām garšvielām. Ja desu uzvāra, tā ir sulīga.

Konsistence: stingra, maiga, kompakta.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. punktam:

Špekáčky/Špekačky ražošanai izmanto liellopu gaļu, kuras tauku saturs nepārsniedz 30 %, cūkgaļu, kuras tauku saturs nepārsniedz 50 %, speķi, dzeramo ūdeni (zvīņveidīga ledus formā), kartupeļu cieti, nitrītsāļu maisījumu, maltus melnos piparus, maltu saldo papriku (100 ASTA), ķiplokus (pārslas, koncentrāts vai pulveris atbilstīgi noteiktajam svaigo ķiploku daudzumam), maltu muskatriekstu, polifosfātus E 450 un E 451 (3 g/kg izteikti ar P2O5), askorbīnskābi E 300 (0,5 g/kg), liellopu loka zarnu vai cūku tievo zarnu apvalkus, auklu pārsiešanai.

Lai iegūtu 100 kg Špekáčky/Špekačky galaprodukta, izmanto šādas sastāvdaļas:

— liellopu gaļa, kuras tauku saturs nepārsniedz 30 %, 38,5 kg, — cūkgaļa, kuras tauku saturs nepārsniedz 50 %, 17,5 kg, — speķis 27,0 kg, — ūdens (ledus) 23,0 kg, — kartupeļu ciete 2,5 kg, — nitrītsāļu maisījums 2,0 kg, — malta saldā paprika (100 ASTA) 0,22 kg, — malti melnie pipari 0,16 kg, — ķiploki (pārslas, koncentrāts, pulveris) 0,09 kg, — malts muskatrieksts 0,03 kg, — polifosfāti E 450 un E 451 0,3 kg, — askorbīnskābe E 300 0,05 kg, — apvalki: liellopu loka zarnu un cūkas tievo zarnu apvalki, — aukla nodalīšanai.

No visām šīm izejvielām (izņemot speķi), piedevām un garšvielām pagatavo masu, kuras daļiņu lielums ir no 0,1 līdz 2,5 mm. Šai desas masai pievieno speķi, ko pirms tam sagriež aptuveni 8 mm lielos gabaliņos. Šo masu iepilda liellopu loka zarnu vai cūkas tievo zarnu apvalkā, kuru diametrs ir no 4,0 līdz 4,6 cm.

Nosienot ar auklu, nodala atsevišķus gabalus. Šo desu uzkar uz desu stangas, tad pārvieto uz žāvēšanas kameru, kur desas tiek sausinātas un žāvētas, lai izstrādājums iegūtu raksturīgo krāsu un smaržu. Tad žāvēto izstrādājumu termiski apstrādā 75 °C līdz 78 °C temperatūrā, līdz tā iekšienē temperatūra vismaz desmit minūtes ir 70 °C. Pēc termiskās apstrādes izstrādājumu apsmidzina ar aukstu ūdeni un atdzesē. Tad Špekáčky/Špekačky novieto vēsā un tumšā telpā.

3.7. Lauksaimniecības produkta vai pārtikas produkta specifiskums:

Špekáčky/Špekačky no citiem termiski apstrādātiem gaļas izstrādājumiem atšķiras ar to, ka rupjākajā masā speķa gabaliņi izvietojušies nevienmērīgi, masā ir neliela kolagēna graudiņu daļa, kas griezumā piešķir produktam raksturīgo izskatu. Vēl viena atšķirīga pazīme ir nepārtrauktā desa dabīgā zarnu apvalkā, kurā atsevišķos Špekáčky/Špekačky nodala vienu no otra, pārsienot ar auklu. Vēl svarīga atšķirīga iezīme ir garšvielu saskanība, kas pēc termiskās apstrādes līdzās liellopu gaļai un speķim piešķir izstrādājumam neatkārtojamu garšu un smaržu.

3.8. Lauksaimniecības produkta vai pārtikas produkta tradicionālais raksturs:

Špekáčky/Špekačky izstrādājuma izejvielas un ražošanas tehnoloģiju patērētāji tagadējās Čehijas teritorijā pazīst jau vairāk nekā 100 gadu. Šo izstrādājumu lielākā apjomā sāka ražot tikai 19. gadsimta otrajā pusē, kad sāka attīstīties žāvētās gaļas nozare; to uzskatīja par augstvērtīgu liellopu loka zarnu apvalkā pildītu izstrādājumu. 1891. gadā valsts jubilejas izstādē Prāgā teltī tika izveidota jauna veida aprīkojuma gaļas žāvētava. Špekáčky/Špekačky tika žāvēts uz vietas un vēl silts par astoņiem kreiceriem kopā ar mārrutkiem un sāls radziņiem piedāvāts uz jauka papīra šķīvīša. Kopš tā laika rodami pierādījumi, ka Špekáčky/Špekačky ir tipisks Čehijas desu izstrādājums. Par tolaik ražotā Špekáčky/Špekačky izcilo kvalitāti liecina arī izmantoto izejvielu sastāvs: 50 % produkta bija jaunlopu muguras un pakaļējie gabali, 20 % augstākā labuma cūkgaļa bez ādas un 30 % speķa gabaliņi. Atkarībā no desu masas konsistences kā saistviela nedaudz tika pievienota liellopu gaļa. Izstrādājumam pievienoja garšvielas – ķiplokus, melnos piparus un reizēm arī nedaudz muskatrieksta. Bija arī variants, ka Špekáčky/Špekačky nodalīja un nosēja ar linu diegu. Tā kā izstrādājumu pārdeva kā gabalpreci, kopējam svaram bija jāatbilst gabalu skaitam. Lai iegūtu augstu kvalitāti, izstrādājums bija labi jānožāvē. 20. gadsimta sākumā žāvēšanas prasmes pilnveidojās, un līdzās párky un klobásy (arī tradicionāli desu veidi) Špekáčky/Špekačky kļuva par vienu no galvenajiem gaļas izstrādājumiem. Daži uzņēmumi, jo īpaši lielajās pilsētās, ar Špekáčky/Špekačky ieguva labu slavu. Ievērojamākie ražotāji bija Koula un Macháček Prāgas jaunās pilsētas daļā un Šereda – Vinohradā; Prāgā tā ražotos Špekáčky/Špekačky sauca par “Šeredky”. Desas tolaik pēc žāvēšanas vēl siltas piegādāja veikaliem, un tāpēc veikalos un to apkārtnē jo īpaši pēcpusdienās bija jūtama šo izstrādājumu smarža. Vakarīgās Prāgas ieliņām tolaik bija raksturīgas divas lietas – gāzes laternu zaļganā gaisma un uz kokoglēm cepto Špekáčky/Špekačky smarža no uzkostuvēm.

Tajos laikos gaļas produktu kvalitāti nereglamentēja nekādi noteikumi, ne arī standarti. Valsts kontrole galvenokārt raudzījās uz miltiem desu izstrādājumos, jo Špekáčky/Špekačky nebija atļauts pievienot miltus. Pēc II pasaules kara līdzās speķim galvenā Špekáčky/Špekačky sastāvdaļa bija liellopu gaļa. Palielinoties cūkgaļas ražošanai, izejvielu sastāvu mainīja šādi: 40 % – liellopu gaļa (priekšējie gabali), 30 % – kvalitatīva cūkgaļa un 30 % – speķis. Šajā laikā, pievienojot saldo papriku, mainīja arī Špekáčky/Špekačky garšvielu sastāvu. Pēc gaļas ražošanas un pārstrādes uzņēmumu nacionalizācijas uz izejvielu sastāvu, piedevām, zarnu apvalkiem un tehnoloģisko procesu attiecināja tehniskos un ekonomiskos standartus, kas turpināja uzlabot šā tradicionālā Čehijas izstrādājuma kvalitāti. Špekáčky/Špekačky ražošanu regulēja gaļas izstrādājumu tehniskie un ekonomiskie standarti (1. daļa, piemēro no 1977. gada 1. janvāris, gaļas nozares ģenerāldirektorāts, Prāga), reģistrēti ar numuru ČSN 57 7115. Rezultātā to ražošana saskaņā ar minētajiem standartiem izplatījās visā kādreizējās Čehoslovākijas teritorijā. Tā kā ražošanas tehnoloģija pakāpeniski mainījās un dažu sastāvdaļu vai zarnu apvalku (piemēram, liellopu loka zarnu) pieejamība bija ierobežota, tika izstrādāta stingra receptūra, kas norādīta Špekáčky/Špekačky ražošanas metodes aprakstā – skatīt šā pieteikuma 3.6. punktu.

3.9. Prasību minimums un procedūras specifisko iezīmju pārbaudei:

Pārbauda šādus elementus:

— atbilstība izejvielu, piedevu un garšvielu daudzuma attiecībām saskaņā ar recepti; pārbaude notiek, masas gatavošanas laikā veicot salīdzinājumu ar recepti,

— pārbauda, vai speķa gabaliņi izvietojušies nevienmērīgi biezākajā masā ar nelielu daudzumu kolagēna graudiņu; pārbaude notiek vizuāli gatavošanas procesa laikā pēc tam, kad pabeigta iepildīšana dabīgā zarnu apvalkā un atsevišķo gabalu nodalīšana ar auklas pārsēju,

— izstrādājuma formas, virsmas izskata, krāsas un konsistences atbilstība; pārbauda vizuāli pēc termiskās apstrādes, galaprodukta apsmidzināšanas un atdzesēšanas,

— griezuma izskata un krāsas atbilstība; pārbauda vizuāli pēc termiskās apstrādes, galaprodukta apsmidzināšanas un atdzesēšanas,

— izstrādājuma garšas, smaržas, konsistences un sulīguma atbilstība; ar sensorisko analīzi pārbauda galaproduktu pēc uzkarsēšanas,

— produkta fizikālo un ķīmisko rādītāju atbilstība; galaproduktu pārbauda ar atzītām laboratorijas metodēm.

Pārbaudes veic pārbaudes iestāde vai struktūra vismaz reizi gadā katra ražotāja uzņēmumā.

4. Iestādes vai institūcijas, kuras pārbauda atbilstību produkta specifikācijai:

4.1. Nosaukums un adrese:

Iestādes vai institūcijas, kuras pārbauda atbilstību produkta specifikācijai Čehijā:

Nosaukums: Státní zemědělská a potravinářská inspekce Adrese: Květná 15 603 00 Brno ČESKÁ REPUBLIKA Tālr. +420 543540111 E-pasts: sekret.oklc@szpi.gov.cz

Publiska  Privāta

Nosaukums: Státní veterinární správa ČR Adrese Slezská 7 120 00 Praha 2 ČESKÁ REPUBLIKA Tālr. +420 227010137 E-pasts: hygi@svscr.cz

Publiska  Privāta

Iestādes vai institūcijas, kuras pārbauda atbilstību produkta specifikācijai Slovākijā:

Nosaukums: BEL/NOVAMANN International, s r.o. Adrese: Továrenská 14 815 71 Bratislava P.O. BOX 11 820 04 Bratislava 24 SLOVENSKO/SLOVAKIA Tālr. +421 250213376 E-pasts: tomas.ducho@ba.bel.sk

Publiska  Privāta

Nosaukums: Štátna veterinárna a potravinová správa SR Adrese: Botanická 17 842 13 Bratislava SLOVENSKO/SLOVAKIA Tālr. +421 260257427 E-pasts: buchlerova@svssr.sk

Publiska  Privāta

4.2. Iestādes vai institūcijas konkrētie uzdevumi:

4.1. punktā minētās pārbaudes iestādes ir atbildīgas par to, lai tiktu ievērota visa specifikācija.

(1) OV L 93, 31.3.2006., 12. lpp.